Μάρκο Άροπ

Ο Μάρκο Άροπ (Marco Arop, γενν. 20 Σεπτεμβρίου 1998) είναι Καναδός αθλητής του στίβου και συγκεκριμένα δρομέας μεσαίων αποστάσεων (ημιαντοχής), με καταγωγή από το Σουδάν. Είναι ο σημερινός παγκόσμιος πρωταθλητής στίβου στον δρόμο 800 μέτρων, έχοντας κερδίσει τον τελικό αγώνα στο Παγκόσμιο Πρωτάθλημα του 2023. Κατέστη έτσι ο πρώτος Καναδός στην ιστορία που κέρδισε παγκόσμιο πρωτάθλημα στο συγκεκριμένο αγώνισμα. Είχε ήδη κερδίσει τους Παναμερικανικούς Αγώνες του 2019 στα 800 μέτρα. Συμμετέσχε επίσης στους Ολυμπιακούς Αγώνες του 2020 (που διεξάχθηκαν το 2021). Κατέχει σήμερα το εθνικό ρεκόρ Καναδά στα 800 μ. με επίδοση 1:42,85.

 Πρώτα χρόνια 
Η οικογένεια Άροπ (οι γονείς και οι 4 γιοι τους, από τους οποίους ο Μάρκο ήταν ο μικρότερος) διέφυγε από το Σουδάν κατά τη διάρκεια του Β΄ εμφύλιου πολέμου εκεί, όταν ο Μάρκο ήταν νήπιο. Πέρασαν κατόπιν μερικά χρόνια σε ένα διαμέρισμα στην Αίγυπτο προτού μεταναστεύσουν στον Καναδά. Εκεί έζησαν επί μία διετία στο Σασκατούν και μετά στο Έντμοντον. Η πρώτη αθλητική ενασχόληση του Μάρκο ήταν η καλαθοσφαίριση, όπου του προσφέρθηκε μια υποτροφία από το Πανεπιστήμιο Κονκόρντια του Έντμοντον, αλλά στράφηκε στον στίβο μετά από σύσταση του προπονητή του στο μπάσκετ στο γυμνάσιο

 Κυρίως σταδιοδρομία 
Ο Άροπ συμμετείχε στην πρώτη κατηγορία του αμερικανικού κολεγιακού πρωταθλήματος του 2018 με την ομάδα του Πολιτειακού Πανεπιστημίου του Μισισίπι στον δρόμο 800 μέτρων στο Γιουτζήν, τερματίζοντας δεύτερος. Κέρδισε το χρυσό μετάλλιο στους Παναμερικανικούς Αγώνες του 2019, πάντοτε στα 800 μ., με νέο ρεκόρ αγώνων, 1:44,25. Το ίδιο έτος έτρεξε για πρώτη φορά στο Παγκόσμιο Πρωτάθλημα Στίβου, στην Ντόχα. Προκρίθηκε στον τελικό, αλλά εκεί τερμάτισε έβδομος.

Το 2021 ο Άροπ πήρε το πρώτο του μετάλλιο σε Diamond League, ένα αργυρό μετάλλιο στη Στοκχόλμη. Στην πρώτη του συμμετοχή σε Ολυμπιακούς Αγώνες, έτρεξε στον ημιτελικό των 800 μέτρων στο Τόκιο, όπου τερμάτισε έβδομος, μια μεγάλη απογοήτευση την οποία ο ίδιος και οι προπονητές του απέδωσαν στο ότι δεν κράτησε δυνάμεις για τον τερματισμό. Στον επόμενο αγώνα του εκείνο το έτος, στο Diamond League του Γιουτζήν, νίκησε τόσο τον χρυσό όσο και τον αργυρό ολυμπιονίκη του Τόκιο, τους Εμμάνουελ Κόριρ και Φέργκιουσον Ρότιτς. Πέντε μόλις ημέρες αργότερα, στο Diamond League της Λωζάνης, ο Άροπ κέρδισε και πάλι τους Κόριρ και Ρότιτς.

Το 2022 ξεκίνησε για τον Άροπ με την πρώτη του συμμετοχή σε Παγκόσμιο Πρωτάθλημα Κλειστού Στίβου: έτρεξε τα 800 μ. στη διοργάνωση του Βελιγραδίου. Εκεί έκανε και πάλι το ίδιο λάθος, να έχει γρήγορο ρυθμό στην αρχή τιθέμενος επικεφαλής της κούρσας μέχρι και μετά τα μισά, οπότε δεν είχε δυνάμεις στο τέλος και τερμάτισε όγδοος. Στο Diamond League του 2022 κέρδισε το χρυσό μετάλλιο στο Μπέρμιγχαμ. Τον επόμενο μήνα κέρδισε το Πρωτάθλημα Καναδά. Σημείωσε τον καλύτερο χρόνο στις σειρές των 800 μ. στο Παγκόσμιο Πρωτάθλημα Στίβου 2022, που έγινε στο Γιουτζήν. Στον ημιτελικό ήλθε μόλις δεύτερος και στον τελικό, με επίδοση 1:44,28, κέρδισε το χάλκινο μετάλλιο, το δεύτερο που είχε πάρει ποτέ Καναδός στα 800 μ. Παγκόσμιου Πρωταθλήματος. Ο Άροπ δήλωσε ότι το μετάλλιο αυτό «σήμαινε για αυτόν ολόκληρο τον κόσμο» και ότι «προσδοκούσε ήδη μεγαλύτερα και καλύτερα πράγματα το επόμενο έτος». Τρέχοντας στον δρόμο 1.000 μέτρων στο μήτινγκ «Herculis» στο Μονακό, κατέρριψε το ρεκόρ Καναδά στο μη ολυμπιακό αυτό αγώνισμα με χρόνο 2:14,35.

Το επόμενο έτος, στο Παγκόσμιο Πρωτάθλημα Στίβου 2023, ο Άροπ τερμάτισε πρώτος στη σειρά του και στον ημιτελικό των 800 μέτρων. Στον τελικό μετέβαλε στρατηγική και έμεινε πίσω μέχρι και μετά το 500στό μέτρο, οπότε τέθηκε επικεφαλής και δεν άφησε την πρώτη θέση μέχρι που κέρδισε τον αγώνα. Κατέστη έτσι ο πρώτος Καναδός στην ιστορία που κέρδισε παγκόσμιο πρωτάθλημα στο συγκεκριμένο αγώνισμα. Λίγο μετά τη μεγάλη αυτή νίκη του, ο Άροπ σημείωσε νέο ατομικό ρεκόρ, 1:43,24, στο Diamond League του Σιαμέν, στην Κίνα, όπου μόλις έχασε την πρώτη θέση από τον Κενυάτη Εμάνουελ Γουανιόνυ. Στο τελευταίο Diamond League του 2023 στο Γιουτζήν τερμάτισε δεύτερος, πάλι πίσω από τον Γουανιόνυ, αλλά με νέο ατομικό και εθνικό ρεκόρ Καναδά, 1:42,85.

Παραπομπές

 Εξωτερικοί σύνδεσμοι 

 Ο Άροπ στον ιστότοπο του World Athletics
 Ο Άροπ στην Olympedia

Κατηγορία:Καναδοί αθλητές του στίβου
Κατηγορία:Σουδανοί αθλητές
Κατηγορία:Δρομείς μεσαίων αποστάσεων
Κατηγορία:Αθλητές του στίβου στους Θερινούς Ολυμπιακούς Αγώνες 2020
Κατηγορία:Κάτοχοι μεταλλίων του Παγκοσμίου Πρωταθλήματος Στίβου
Κατηγορία:Παγκόσμιοι πρωταθλητές στίβου
Κατηγορία:Αθλητές του στίβου στους Θερινούς Ολυμπιακούς Αγώνες 2024
Κατηγορία:Καναδοί Ολυμπιονίκες
Κατηγορία:Αργυροί Ολυμπιονίκες του στίβου